Rejimen Semboyan Diraja

Sejarah Pembentukan

Sejarah Rejimen Semboyan Diraja bermula dengan penubuhan satu Terup Perhubungan di Depot Latihan Rejimen Askar Melayu di Port Dickson dalam tahun 1949. Terup Perhubungan ini telah diasaskan dengan mengumpulkan anggota-anggota semboyan (pengendali radio ataupun radioman) yang berkhidmat di dalam Batalion Pertama, Batalion kedua dan Batalion ketiga Rejimen Askar Melayu untuk di dalam Terup Semboyan .
Dengan pengembangan saiz dan pertambahan tugas-tugas yang dilaksanakan oleh Terup Perhubungan, pasukan ini telah dinamakan Skuadron Semboyan Tentera Persekutuan (Federation Signals Squadron). Skuadron ini ditugaskan untuk memenuhi keperluan semboyan semua unit-unit Rejimen Askar Melayu.
Skuadron Semboyan Briged Persekutuan ditubuhkan apabila Briged Infantri Persekutuan ditubuhkan dalam tahun 1952. Dengan pengukuhan, pertambahan peranan dan kepentingannya dalam menguruskan perkara-perkara berkaitan dengan perhubungan Tentera Persekutuan, pasukan ini kemudiannya ditukarkan nama menjadi Rejimen Semboyan Persekutuan (Federation Signals Regiment). Sehingga kini, tarikh penubuhan Skuadron Semboyan Briged Persekutuan diraikan sebagai hari ulangtahun penubuhan Rejimen Semboyan Diraja.
Rejimen Semboyan diberikan dgelaran “Diraja” pada 6 Jun 1992 oleh Yang di-Pertuan Agong sebagai pengiktirafan perkhidmatan cemerlang yang diberikan oleh Rejimen Semboyan dan pasukan ini setrusnya dikenali dengan nama Rejimen Semboyan Diraja.
Semua rekrut Rejimen Semboyan Diraja menerima latihan asas ketenteraan mereka di Pusat Latihan Rekrut di Port Dickson. Latihan khusus pasukan Semboyan (special-to-arm training) diberikan di Sekolah Semboyan di Kem Sungei Besi (sebelumnya di Jalan Padang Tembak, Kuala Lumpur). Sekolah itu adalah sekarang dikenali sebagai Institut Komunikasi dan Elektronik Tentera Darat (IKED).

Kolonel Yang DiPertua dan Ketua Pegawai Semboyan

DYMM Tuanku Mukhriz ibni Almarhum Tuanku Munawir, Yang di-Pertuan Besar Negeri Sembilan adalah Kolonel Yang DiPertua Rejimen Semboyan Diraja.
Pegawai paling kanan di dalam Rejimen semboyan dikenali sebagai Ketua Pegawai Semboyan (Chief Signals Officer). Buat masa ini Ketua Pegawai Semboyan disandang oleh Brig. Jen. Dato' Ahmad Hadiatullah Maknun bin Hj Ridzuan, iaitu Ketua Pegawai Semboyan yang ke-14. Anak watan pertama dilantik menjadi Ketua Pegawai Semboyan adalah Kolonel (kemudiannya Mejar Jeneral) Leong Siew Meng yang dilahirkan di Ipoh, Perak. Beliau merupakan salah seorang daripada “Templer's 12” iaitu antara 12 orang warga Persekutuan Tanah Melayu yang dipilih oleh Jeneral Tun Gerald Templer untuk menjadi pegawai semasa Rejimen Persekutuan ditubuhkan

Lambang Dan Cogan Kata

Lambang Rejimen menngunakan Burung Camar Laut sebagai simbol utusan yang menghubungi seluruh dunia. Bulatan dengan kata-kata "Rejimen Semboyan Diraja" mewakili perkhidmatan dan kecemerlangan dalam memberikan khidmat kepada Tentera Darat Malaysia.
Cogan Kata Rejimen adalah "Pantas Dan Pasti", berpokok kepada cogan kata “Certa Cito”, iatu cogan kata Corps of Royal Signals Tentera British yang telah memainkan peranan besar membantu penubuhan Rejimen Semboyan DiRaja. Mahkota dengan 5 runcing digunakan untuk menghargai Rejimen Askar Melayu Diraja, kerana asal Rejimen Semboyan adalah dengan penubuhan Terup Perhubungan Rejimen Askar Melayu DiRaja.
Bendera Rejimen terdiri daripada garis-garis melintang menggunakan warna-warna Rejimen, iaitu biru muda, biru tua dan hijau, yang mewakili Tentera Darat, Tentera Udara dan Tentera Laut. Tiga warna tersebut dipisahkan oleh warna kuning antara warna biru muda dan biru tua, dan warna merah menjadi pemisah antara warna biru tua dan warna hijau. Dua warna tambahan itu menggambarkan Rejimen Semboyan berasal daripada Rejimen Askar Melayu Diraja. Logo Rejimen Semboyan adalah diletakkan di tengah bendera.

Struktur Organisasi

Rejimen Semboyan Diraja distrukturkan mengikut Rejimen dan Skuadron. Satu Rejimen ditugaskan dengan setiap satu daripada 4 Divisyen dalam Tentera Darat Malaysia. Setiap Briged pula mempunyai satu Skuadron Semboyan yang ditugaskan mengendalikan khidmat perhubungan. Skuadron dipecahkan menjadi Terup untuk tujuan operasi.
10 Briged Para pula mempunyai bantuan tempur daripada Skuadron Semboyan (Para) di mana setiap anggota Skuadron Semboyan (Para) telah layak mendapat tauliah sebagai anggota payung terjun.

Institut Komunikasi dan Elektronik Tentera Darat

INSTITUT Komunikasi dan Elektronik Tentera Darat (IKED) telah ditubuhkan dalam tahun 1958 dengan Terup Latihan Skuadron Semboyan Tentera Persekutuan. Dalam tahun 1964, Sekolah Semboyan ditubuhkan untuk menggantikan Terup Latihan. Namanya kemudian ditukarkan kepada Institut Komunikasi dan Elektronik Tentera Darat untuk lebih menggambarkan peranan dan perubahan misi Rejimen Semboyan.
IKED mentadbir 23 kursus untuk memenuhi keperluan Tentera Darat Malaysia, dengan 10 kursus untuk Pegawai dan Pegawai Tidak Tauliah Kanan. Kursus-kursus termasuk kriptografi dan semboyan tempur juga ditawarkan. IKED mengendalikan 1,100 hingga 1,300 orang pelatih setiap tahun.
ia juga merupakan home of corps. Iked Adalah institusi melatih Pegawai Semboyan dan Lain-lain pangkat untuk mengendalikan peralatan Semboyan.

Laman Web Rasmi Rejimen Semboyan Diraja

Rejimen Semboyan Diraja